《仙石桥南楼夜月登眺》
清代·梁机

夜寒起暮声，潜籁入云杪。飘飘游子身，眼明月华皎。

幽独移清晖，飞楼托缥缈。河汉流无声，惊鹊枝犹绕。

纡回地脉深，苍茫城郭小。镫火千门扃，风色青烟袅。

侧望西山阴，远见翠鬟窅。处静明秋毫，息心遗众扰。

颇闻骑驴翁，云水行清矫。孤筇倚河桥，间身契鱼鸟。

凄怆九点尘，烈风无时了。大化行一息，群生各昏晓。

石齿激流波，咽咽仙源杳。

作者简介：（1678—?）清江西泰和人，字仙来。康熙六十年进士。由庶吉士改补教授。乾隆元年举鸿博未中。少负才名，曾从王士禛学诗，其诗集《三华集》，即由王士禛选定。另有《北游草》、《赵游日记》。